FC พุ่งแรง 21% รับข่าวขายเงินลงทุน 280 ลบ. หวังใช้ประคองธุรกิจหลังงบฯ 9 เดือนขาดทุนยับ
FC พุ่งแรง 21% รับข่าวขายเงินลงทุนบริษัทย่อย 280 ล้านบาท หวังใช้ประคองธุรกิจหลังงบการเงินงวด 9 เดือนปี 60 ขาดทุนกว่า 700 ล้านบาท เพิ่มขึ้นจากปีก่อนขาดทุน 281.06 ล้านบาท ล่าสุด ณ เวลา 12.20 น. อยู่ที่ 0.63 บาท บวก 0.11 บาท หรือ 21.15% สูงสุดที่ 0.67 บาท ต่ำสุดที่ 0.58 บาท ด้วยมูลค่าซื้อขาย 125.37 ล้านบาท
20 พ.ย. 2560

ผู้สื่อข่าวรายงานว่า ราคาหุ้น บริษัท ฟู้ด แคปปิตอล จำกัด (มหาชน) หรือ FC ล่าสุด ณ เวลา 12.20 น. อยู่ที่ 0.63 บาท บวก 0.11 บาท หรือ 21.15% สูงสุดที่ 0.67 บาท ต่ำสุดที่ 0.58 บาท ด้วยมูลค่าซื้อขาย 125.37 ล้านบาท ขณะที่ดัชนีตลาดหุ้นไทยโดยรวมบวก 0.40%

ทั้งนี้ราคาหุ้น FC ปรับตัวขึ้นต่อเนื่องเป็นวันที่ 3 โดยคาดว่ามีสาเหตุมาจากบริษัทขายหุ้นธุรกิจ “เรด แพลนเนต โฮเต็ลส์” โดยได้รับผลตอบแทนจากกรณีดังกล่าวมูลค่ารวม 280 ล้านบาท
โดยเมื่อวันที่ 14 พ.ย.60 ที่ประชุมคณะกรรมการบริษัทมีมติอนุมัติให้จำหน่ายเงินลงทุนในหุ้นสามัญของ Evolution HoldingsLimited (EH) จำนวน 4,675,000 หุ้น และบริษัท เอฟโวลูชั่น แลนด์ จำกัด (EL) ซึ่งเป็นบริษัทย่อย
รวมทั้งจำหน่ายเงินลงทุนในหุ้นบุริมสิทธิของบริษัท เรด แพลนเนต โฮเต็ลส์ (ไทยแลนด์) (RPHT) จำนวน 35,623 หุ้น , หุ้นบุริมสิทธิของบริษัท เรด แพลนเนต โฮเต็ลส์ สอง (ไทยแลนด์) (RPH2T) จำนวน 71,400 หุ้น, หุ้นบุริมสิทธิของบริษัท เรด แพลนเนต โฮเต็ลส์ สาม (ไทยแลนด์) (RPH3T) จำนวน 61,200 หุ้น, หุ้นบุริมสิทธิของบริษัท เรด แพลนเนต โฮเต็ลส์ สี่ (ไทยแลนด์) (RPH4T) จำนวน 40,800 หุ้น และ หุ้นบุริมสิทธิของบริษัท เรด แพลนเนต โฮเต็ลส์ ห้  (ไทยแลนด์) (RPH5T) จำนวน 61,200 หุ้น
ทั้งนี้ คิดเป็นมูลค่าสิ่งตอบแทนจากการขายเงินลงทุนทั้งหมดดังกล่าวรวมทั้งสิ้น 280 ล้านบาท จากผลการดำเนินงานของกลุ่มธุรกิจโรงแรม Red Planet ไม่เป็นไปตามที่คาดการณ์ไว้เนื่องจากภาวการณ์แข่งขันที่รุนแรงขึ้นในธุรกิจโรงแรม โดยบริษัทมีวัตถุประสงค์ที่จะเข้าทำรายการดังกล่าวเนื่องจาก บริษัทต้องการเงินสดเพื่อใช้สำหรับการลงทุนในกลุ่มธุรกิจหลักของบริษัท
ดังนั้น คณะกรรมการของบริษัทเห็นว่าการจำหน่ายจ่ายโอนไปเพื่อการลงทุนในกลุ่มบริษัท Red Planet Hotels ซึ่งมิได้เป็นธุรกิจหลักของบริษัทและเป็นธุรกิจที่บริษัทไม่มีอำนาจในการควบคุมและบริหารงานโดยตรง จะช่วยให้บริษัทบรรลุเป้าหมายเชิงกลยุทธ์ระยะยาวอันจะก่อให้เกิดประโยชน์ต่อบริษัทมากกว่า
อย่างไรก็ตาม จากการสำรวจข้อมูลงบทางการเงิน FC ของ “ข่าวหุ้นธุรกิจออนไลน์” พบว่า ช่วง 9 เดือนแรกของปี 60 บริษัทมีผลขาดทุน 752.40 ล้านบาท เพิ่มขึ้น 168% จากช่วงเดียวกันของปีก่อนมีผลขาดทุน 281.06 ล้านบาท ขณะที่ปี 59 มีผลขาดทุน 423.36 ล้านบาท ส่วนปี 58 มีผลขาดทุน 279.69 ล้านบาท